|  |  |
| --- | --- |
|  |  |
| Sammenfattende redegørelse jf. miljøvurderingsloven |  |

I henhold til miljøvurderingslovens § 13 skal myndigheder ved den endelige godkendelse eller vedtagelse af planer eller programmer inddrage miljørapporten, som er udarbejdet efter § 12. Endvidere skal myndigheden efter miljøvurderingslovens § 13, stk. 2 udarbejde en sammenfattende redegørelse med følgende indhold:

*Hvordan miljøhensyn er integreret i planen eller programmet, hvordan miljørapporten og de udtalelser, der er indkommet i offentlighedsfasen, er taget i betragtning, hvorfor den godkendte eller vedtagne plan eller det godkendte eller vedtagne program er valgt på baggrund af de rimelige alternativer, der har været behandlet, og hvordan myndigheden vil overvåge de væsentlige indvirkninger på miljøet af planen eller programmet.*

De fire punkter behandles i det følgende.

1. Hvordan miljøhensyn er integreret i planen.

Tillægget er udarbejdet for at fastsætte vejledende grænseværdier for støj fra produktionsvirksomheder i transformationsområder, både udendørs og indendørs. Miljøhensyn er integreret ved, at:
- Udendørs grænseværdier følger Miljøstyrelsens eksisterende beskyttelsesniveau, med mulighed for op til 5 dB højere niveau på facader og udendørs opholdsarealer i første række mod virksomheden, som fastsat i planloven.
- Indendørs grænseværdier er fastsat, så de sikrer et lavt støjniveau med åbne vinduer (f.eks. 28 dB i sove- og opholdsrum), svarende til gældende praksis og WHO’s anbefalinger.
- Planen viderefører eksisterende beskyttelsesprincipper for at forebygge væsentlige støjgener og helbredspåvirkninger.

2. Hvordan miljørapporten og høringssvar er taget i betragtning.

I miljørapporten er det vurderet, at tillægget ikke påvirker miljøemnerne menneskers sundhed og støjgeneeffekter samt materielle goder. Væsentlige pointer i rapporten er:
- Støjpåvirkningen uden for transformationsområder ændres ikke.
- Indendørs støjniveauer holdes under gældende nationale og internationale anbefalinger.
- Krav om støjdæmpende vinduer er økonomisk ubetydeligt i forhold til byggeomkostninger.

Indkomne høringssvar:
De indkomne høringssvar vedrører ikke forslag til alternative eller andre støjgrænseværdier, men er alene af forståelsesmæssig karakter.

3. Hvorfor den vedtagne plan er valgt frem for alternativer.

Der er ikke præsenteret reelle alternativer, da planlovens ændringer i 2017 og 2024 fastlægger rammen for både de 5 dB forhøjelser på facader og kravet om indendørs grænseværdier. At afvige herfra ville være i strid med lovens intention og Folketingets beslutning om indførelse af begrebet ”transformationsområder” i planloven - og medføre utilsigtet skærpelse af krav for virksomheder.

4. Hvordan overvågning af væsentlige miljøpåvirkninger vil blive gennemført
gennem:
- Kommunernes planlægning og byggesagsbehandling, hvor overholdelse af indendørs grænseværdier kontrolleres.
- Miljømyndighedernes løbende tilsyn og eventuel opfølgning via miljøgodkendelser.
 **Konklusion:**
Miljøstyrelsen vurderer, at tillægget ikke medfører væsentlige negative miljøpåvirkninger, og at det fastsatte beskyttelsesniveau er miljø- og sundhedsmæssigt acceptabelt. Planen muliggør fortsat byudvikling i støjbelastede byområder uden at påføre produktionsvirksomheder skærpede krav.